દેહ વિના આત્મા અને શરીરની ચેષ્ટા અસંભવિત છે. શ્રીકૃષ્ણ રાધાને કહે છે કે, હું પૃથ્વીનો સ્પર્શ પામીશ કે તરત જ વસુદેવ મને ગોકુળમાં નંદના ઘરે પહોંચાડશે અને નંદ-યશોદાને પુત્રરૃપે હું પ્રાપ્ત થઈશ. તમે મારું નિત્ય દર્શન કરશો અને મારા વરદાનથી યોગ્ય સમયે તમને મારું સ્મરણ થશે. પછી વૃંદાવનમાં તમારી સાથે હું વિહાર કરીશ. માટે હે રાધા, તમે સુશીલા, લલિતા આદિ તેત્રીસ સખીઓ તેમજ ગોપીવૃંદ સાથે ગોકુળમાં જાઓ. ત્યાં હું તમારા સાંનિધ્યમાં જ હોઈશ, પરંતુ શ્રીદામાના શાપને કારણે કર્મના ફળરૃપે સો વર્ષ સુધી તમારો અને મારો વિયોગ થશે. તે સમયગાળામાં હું પૃથ્વીનો ભાર ઉતારવાનું કાર્ય કરીશ. શાપનો અવધિ પૂરો થતાં યોગ્ય સમયે પુનઃ તમારી સાથે મારું મિલન થશે. ત્યાર પછી દિવસરાત ક્યારેય તમારાથી હું અલગ થઈશ નહીં. શાપના સમય દરમિયાન સ્વપ્નમાં તમારી સાથે મારું નિત્ય મિલન થશે. અવતારકર્મ પૂરું થયા પછી ગોપ-ગોપીઓના સમૂહ સાથે આપણે પુનઃ ગોલોકમાં પ્રવેશીશું.